CELEX: 32022D0289
Language: sk
Date: 2022-02-22 00:00:00
Title: Vykonávacie rozhodnutie Komisie (EÚ) 2022/289 z 22. februára 2022, ktorým sa zriaďuje Konzorcium ERIC pre analýzu a experimentovanie v oblasti ekosystémov (AnaEE-ERIC) [oznámené pod číslom C(2022) 933] (Iba bulharské, české, dánske, holandské, francúzske, talianske, fínske a švédske znenie je autentické) (Text s významom pre EHP)

24.2.2022   
               
               
                  SK
               
               
                  Úradný vestník Európskej únie
               
               
                  L 43/73
               
            
         VYKONÁVACIE ROZHODNUTIE KOMISIE (EÚ) 2022/289
         z 22. februára 2022,
         ktorým sa zriaďuje Konzorcium ERIC pre analýzu a experimentovanie v oblasti ekosystémov (AnaEE-ERIC)
         
            
               [oznámené pod číslom C(2022) 933]
            
         
         (Iba bulharské, české, dánske, holandské, francúzske, talianske, fínske a švédske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
         keďže:
         
                     (1)
                  
                  
                     Bulharsko, Česko, Dánsko, Francúzsko, Taliansko, Fínsko a Medzinárodné centrum pre pokročilé stredomorské agronomické štúdie predložili Komisii žiadosť o zriadenie Konzorcia ERIC pre analýzu a experimentovanie v oblasti ekosystémov (AnaEE-ERIC) (ďalej len „žiadosť“). Belgicko oznámilo svoje rozhodnutie zúčastňovať sa na konzorciu AnaEE-ERIC najprv ako pozorovateľ.
                  
               
                     (2)
                  
                  
                     Žiadatelia sa dohodli, že hostiteľským členským štátom konzorcia AnaEE-ERIC bude Francúzsko.
                  
               
                     (3)
                  
                  
                     Nariadenie (ES) č. 723/2009 bolo rozhodnutím Spoločného výboru EHP č. 72/2015 (2) začlenené do Dohody o Európskom hospodárskom priestore (EHP).
                  
               
                     (4)
                  
                  
                     Komisia podľa článku 5 ods. 2 nariadenia (ES) č. 723/2009 posúdila žiadosť a dospela k záveru, že spĺňa požiadavky stanovené v uvedenom nariadení. V priebehu posudzovania Komisia získala názory nezávislých odborníkov zaoberajúcich sa analýzou a experimentovaním v oblasti ekosystémov.
                  
               
                     (5)
                  
                  
                     Opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 20 nariadenia (ES) č. 723/2009,
                  
               PRIJALA TOTO ROZHODNUTIE:
         
            Článok 1
            
               1.   Týmto sa zriaďuje Konzorcium ERIC pre analýzu a experimentovanie v oblasti ekosystémov (AnaEE-ERIC).
            
            
               2.   Základné prvky stanov konzorcia AnaEE-ERIC sú uvedené v prílohe k tomuto vykonávaciemu rozhodnutiu.
            
         
         
            Článok 2
            Toto rozhodnutie je určené Belgickému kráľovstvu, Bulharskej republike, Českej republike, Dánskemu kráľovstvu, Francúzskej republike, Talianskej republike a Fínskej republike.
         
         
            V Bruseli 22. februára 2022
            
               
                  Za Komisiu
               
               Mariya GABRIEL
               
                  členka Komisie
               
            
         
         
            (1)  Ú. v. EÚ L 206, 8.8.2009, s. 1.
         
            (2)  Rozhodnutie Spoločného výboru EHP č. 72/2015 z 20. marca 2015, ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd (Ú. v. EÚ L 129, 19.5.2016, s. 85).
      
      
         
            PRÍLOHA
            ZÁKLADNÉ PRVKY STANOV KONZORCIA AnaEE-ERIC
            
               Článok 1
               Názov
               Zriaďuje sa konzorcium pre distribuovanú európsku výskumnú infraštruktúru (ERIC) s názvom Konzorcium ERIC pre analýzu a experimentovanie v oblasti ekosystémov (AnaEE-ERIC). Toto konzorcium predstavuje konzorcium pre európsku výskumnú infraštruktúru (ERIC) zriadené podľa ustanovení nariadenia (ES) č. 723/2009.
            
            
               Článok 2
               Štatutárne sídlo
               Konzorcium AnaEE-ERIC má štatutárne sídlo v Gif-sur-Yvette vo Francúzsku.
            
            
               Článok 3
               Úlohy a činnosti
               
                  1.   Hlavnou úlohou konzorcia AnaEE-ERIC je zriadiť a prevádzkovať distribuovanú výskumnú infraštruktúru určenú na analýzu a experimentovanie v oblasti ekosystémov. Jeho cieľom je poskytovať nástroje, služby a znalosti potrebné na riešenie komplexných globálnych výziev v oblasti životného prostredia a klímy, ktorým čelia ľudské spoločnosti.
               
               
                  2.   Konzorcium AnaEE-ERIC prevádzkuje centrálnu platformu (Central Hub – CH), centrum rozhrania a syntézy (Interface and Synthesis Centre – ISC), technologické centrum (Technology Centre – TC) a centrum pre modelovanie údajov (Data Modelling Centre – DMC).
               
               
                  3.   Na účely odseku 1 konzorcium AnaEE-ERIC:
                  
                              a)
                           
                           
                              koordinuje prístup k národným experimentálnym, analytickým a modelovacím platformám a organizuje spoluprácu s európskymi zariadeniami;
                           
                        
                              b)
                           
                           
                              podporuje európske výskumné programy a projekty;
                           
                        
                              c)
                           
                           
                              vyvíja technológie, harmonizuje metódy, buduje priemyselné partnerstvá a podporuje prenos znalostí;
                           
                        
                              d)
                           
                           
                              prispieva k výmene znalostí a/alebo kompetencií v rámci Európskeho výskumného priestoru (EVP) a posilňuje využívanie intelektuálneho potenciálu v celej Európe;
                           
                        
                              e)
                           
                           
                              rozvíja prístup k údajom, ich výmenu a modelovanie;
                           
                        
                              f)
                           
                           
                              organizuje odbornú prípravu;
                           
                        
                              g)
                           
                           
                              realizuje komunikačnú stratégiu;
                           
                        
                              h)
                           
                           
                              uskutočňuje všetky ostatné súvisiace činnosti potrebné na dosiahnutie svojich cieľov.
                           
                        
               
                  4.   Svoju hlavnú úlohu plní konzorcium AnaEE-ERIC na neziskovom základe. Konzorcium ANAEE-ERIC môže vykonávať obmedzené hospodárske činnosti za predpokladu, že úzko súvisia s hlavnými úlohami stanovenými v článku 3 ods. 3 a neohrozujú ich plnenie.
               
            
            
               Článok 4
               Trvanie a postup likvidácie
               
                  1.   Konzorcium AnaEE-ERIC sa zriaďuje na počiatočné obdobie desiatich rokov. Valné zhromaždenie môže rozhodnúť o predĺžení trvania o po sebe nasledujúce obdobia, z ktorých každé trvá desať rokov.
               
               
                  2.   O likvidácii konzorcia AnaEE-ERIC rozhoduje valné zhromaždenie v súlade s článkom 18 ods. 10 stanov.
               
               
                  3.   O uvedenom rozhodnutí informuje konzorcium AnaEE-ERIC Európsku komisiu bez zbytočného odkladu a v každom prípade do desiatich dní po prijatí rozhodnutia o likvidácii konzorcia.
               
               
                  4.   Majetok, ktorý zostane po zaplatení dlhov konzorcia AnaEE-ERIC, sa rozdelí medzi členov úmerne k ich nazhromaždeným ročným príspevkom poskytnutým konzorciu, ako sa uvádza v článku 17 stanov.
               
               
                  5.   Konzorcium AnaEE-ERIC o tom informuje Komisiu bez zbytočného odkladu a v každom prípade najneskôr do desiatich dní od ukončenia postupu likvidácie.
               
               
                  6.   Konzorcium AnaEE-ERIC zaniká dňom, keď Európska komisia uverejní príslušné oznámenie v sérii L Úradného vestníka Európskej únie.
                  
               
            
            
               Článok 5
               Zodpovednosť
               
                  1.   Konzorcium AnaEE-ERIC zodpovedá za svoje dlhy.
               
               
                  2.   Finančná zodpovednosť členov za dlhy konzorcia AnaEE-ERIC akejkoľvek povahy sa obmedzuje na ich príslušný príspevok poskytnutý konzorciu za posledný celý rok činnosti.
               
               
                  3.   Na krytie rizík špecifických pre svoju činnosť uzatvorí konzorcium AnaEE-ERIC primerané poistenie.
               
            
            
               Článok 6
               Politika prístupu pre používateľov
               
                  1.   Prístup k zariadeniam a službám konzorcia AnaEE-ERIC, ktoré poskytujú centrálna platforma alebo servisné centrá konzorcia, sa poskytuje na základe zásad otvoreného prístupu. Konzorcium AnaEE-ERIC vykonáva pravidlá prístupu k infraštruktúre s takou politikou poplatkov, ktorá vytvára stimuly pre členov konzorcia.
               
               
                  2.   S cieľom pomôcť vedcom vo fáze vypracúvania projektu a uľahčiť inkubáciu projektov s využitím viacerých platforiem u všetkých svojich členov poskytuje konzorcium AnaEE-ERIC prostredníctvom svojho webového portálu informácie o klimatických a biogeografických gradientoch, ako aj doplnkové spôsobilosti a techniky platforiem konzorcia.
               
               
                  3.   Centrálna platforma konzorcia AnaEE-ERIC udelí prístup k zariadeniam a službám konzorcia poskytovaným servisnými centrami alebo národnými platformami na základe posúdenia vedeckej kvality navrhovaného použitia, ktoré vychádza z nezávislého vedeckého hodnotenia vykonaného expertným výborom vymenovaným valným zhromaždením a z posúdenia technickej uskutočniteľnosti vykonaného konzorciom. Prípadnými etickými otázkami spojenými s návrhom sa bude zaoberať nezávislý etický poradný výbor (pozri článok 25 stanov).
               
               
                  4.   V prípade, že prístup k zariadeniam a službám konzorcia AnaEE-ERIC poskytnutý na výskumné účely musí byť z kapacitných dôvodov obmedzený, uskutoční sa v súlade s postupom stanoveným v pravidlách fungovania uvedených v stanovách výber, pri ktorom sa zohľadnia výberové kritériá založené na vedeckej excelentnosti a technickej a finančnej uskutočniteľnosti návrhov.
               
               
                  5.   Konzorcium AnaEE-ERIC na začiatku sprístupní metaúdaje o každom projekte, a to tak pre experimentálne nastavenia v národných platformách, ako aj pre údaje vytvárané servisnými centrami.
               
               
                  6.   Údaje sa sprístupňujú v súlade s politikou otvoreného prístupu konzorcia AnaEE-ERIC. Prístup sa reguluje v súlade s pravidlami fungovania uvedenými v stanovách, pričom vo všeobecnosti sa poskytne spoločná tolerančná lehota a po jej uplynutí sa údaje sprístupnia verejnosti. Politika prístupu sa v súvislosti s výmenou osobných údajov používateľov medzi členmi musí riadiť európskym právnym rámcom ochrany údajov (1).
               
            
            
               Článok 7
               Politika vedeckého hodnotenia
               Činnosti konzorcia AnaEE-ERIC hodnotí každých päť rokov nezávislý vedecký výbor vymenovaný ad hoc. Toto hodnotenie iniciuje valné zhromaždenie, ktoré v prípade potreby vydá konkrétne pokyny. Zásady a postupy hodnotenia sa vymedzia v pravidlách fungovania uvedených v stanovách.
            
            
               Článok 8
               Politika šírenia informácií
               
                  1.   Konzorcium AnaEE-ERIC uľahčuje výskum a vo všeobecnosti podporuje čo najslobodnejší prístup k výskumným údajom.
               
               
                  2.   Konzorcium AnaEE-ERIC požiada používateľov, aby výsledky svojho výskumu zverejňovali a aby ich sprístupňovali prostredníctvom konzorcia.
               
               
                  3.   Na oslovenie svojich cieľových skupín využíva konzorcium AnaEE-ERIC viacero kanálov vrátane webového portálu, informačného bulletinu, seminárov, účasti na konferenciách, článkov v časopisoch a denníkoch, sociálnych sietí atď.
               
            
            
               Článok 9
               Politika v oblasti práv duševného vlastníctva
               
                  1.   Všetky práva duševného vlastníctva vytvorené, vzniknuté, získané alebo vyvinuté v priebehu činností konzorcia AnaEE-ERIC sú vlastníctvom tohto konzorcia.
               
               
                  2.   S výhradou podmienok stanovených v zmluvách medzi konzorciom AnaEE-ERIC a členmi alebo pozorovateľmi sú všetky práva duševného vlastníctva vytvorené, vzniknuté, získané alebo vyvinuté v priebehu činností členov alebo pozorovateľov vlastníctvom týchto členov alebo pozorovateľov.
               
            
            
               Článok 10
               Politika zamestnávania
               
                  1.   Podmienky zamestnávania uplatňované konzorciom AnaEE-ERIC sa riadia právnymi predpismi krajiny, v ktorej sú zamestnanci zamestnaní, alebo právnymi predpismi krajiny, v ktorej sa vykonávajú činnosti konzorcia.
               
               
                  2.   Výberové konania na obsadenie pozícií v konzorciu AnaEE-ERIC musia byť transparentné, nediskriminačné a musí sa pri nich dodržiavať zásada rovnosti príležitostí. Prijímanie do zamestnania a podmienky zamestnania nesmú byť diskriminačné.
               
               
                  3.   Nábor sa uskutočňuje na základe výzvy uverejnenej na medzinárodnej úrovni.
               
            
            
               Článok 11
               Politika verejného obstarávania
               
                  1.   Konzorcium AnaEE-ERIC pristupuje k účastníkom obstarávania a predkladateľom ponúk rovnakým a nediskriminačným spôsobom, nezávisle od toho, či majú alebo nemajú sídlo v Európskej únii. V rámci politiky verejného obstarávania konzorcia AnaEE-ERIC sa dodržiavajú zásady transparentnosti, nediskriminácie a hospodárskej súťaže. Podrobné pravidlá týkajúce sa postupov a kritérií verejného obstarávania sa stanovujú v pravidlách fungovania uvedených v stanovách.
               
               
                  2.   Pri verejnom obstarávaní v súvislosti s činnosťami konzorcia AnaEE-ERIC členovia a pozorovatelia primerane zohľadňujú potreby, technické požiadavky a špecifikácie, ktoré sa týkajú konzorcia AnaEE-ERIC a ktoré vydali príslušné orgány.
               
            
            
               (1)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).